Meddelelse fra Kommissionen

Adfærdskodeks for forvaltning af den kombinerede nomenklatur (KN)

(2000/C 150/03)

INDLEDNING

"Meddelelse fra Kommissionen til Rådet og Europa-Parlamentet: Rapport fra Kommissionen til Rådet og Europa-Parlamentet om resultaterne af anden fase af Slim (Simpler Legislation for the Internal Market - enklere lovgivning for det indre marked) og status over gennemførelsen af henstillingerne fra første fase" indeholder henstillingerne fra KN-Slim-gruppen

Henstilling nr. 4 i KN-Slim-gruppens rapport om forenkling og modernisering af KN anvendt i handelen med tredjelande vedrører fastlæggelse af en "adfærdskodeks" for forvaltningen af KN (f.eks. med hensyn til bevarelse, oprettelse eller sletning af KN-koder).

Flere af henstillingerne fra KN-Slim-gruppen vil kunne indgå i en sådan adfærdskodeks.

Efter at have hørt Toldkodeksudvalget (Gruppen for Told- og Statistiknomenklaturen) og repræsentanter for europæiske sammenslutninger har Kommissionen derfor udarbejdet en adfærdskodeks for forvaltning af KN.

BAGGRUND

Historie

Den 1. januar 1988 forelagde Fællesskabet udkastet til den kombinerede nomenklatur (KN), som havde til formål at lette handelen samt indsamling og udveksling af statistiske data vedrørende Fællesskabets handel med tredjelande. Den var et resultat af sammensmeltningen af nomenklaturen i den fælles toldtarif (FTT) og Nimexe (statistisk varefortegnelse for Fællesskabets udenrigshandel og for samhandelen mellem dets medlemsstater).

I årenes løb er det harmoniserede varebeskrivelses- og varenomenklatursystem (HS-nomenklaturen) blevet beriget med et stort antal underpositioner i KN. Som følge af det voksende antal KN-underpositioner og KN's struktur har de, der indsender statistiske data, givet udtryk for, at det kan være vanskeligt at fastslå, hvilken KN-underposition der skal anvendes i deres statistiske meddelelser.

At mindske antallet af KN-underpositioner er en af de foranstaltninger, der forslås i Slim-initiativet for at mindske byrderne for erhvervslivet i Europa, især for små og mellemstore virksomheder.

Retsgrundlag

Ifølge artikel 23 i traktaten er Fællesskabets grundlag en toldunion, som indebærer indførelse af en fælles toldtarif (FTT).

Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif(1) danner den retlige ramme for den kombinerede nomenklatur (KN). KN blev etableret for på en og samme tid at opfylde behovene med hensyn til såvel FTT som Fællesskabets statistikker over handelen med tredjelande.

KN er baseret på den nomenklatur, der er knyttet som bilag til den internationale konvention om det harmoniserede varebeskrivelses- og varenomenklatursystem (HS), indgået inden for rammerne af Verdenstoldorganisationen (WCO), som Fællesskabet har undertegnet.

I medfør af artikel 21 i Rådets forordning (EØF) nr. 3330/91 af 7. november 1991 om statistikker over udveksling af goder mellem medlemsstater(2) og artikel 8 i Rådets forordning (EF) nr. 1172/95 af 22. maj 1995 om statistikker over Fællesskabets og dets medlemsstaters udveksling af goder med tredjelande(3) anvendes KN til at beskrive goderne i det medium, der anvendes til overførsel af statistiske oplysninger til de kompetente statistiske tjenestegrene i medlemsstaterne. KN er således et af hovedelementerne i Intrastaterklæringer, som afgives af erhvervsdrivende i forbindelse med den interne handel inden for Fællesskabet. Endvidere er der udarbejdet og offentliggjort statistikker over handelen med tredjelande og handelen inden for Fællesskabet baseret på KN.

I artikel 20 i Rådets forordning (EØF) nr. 2913/92 af 12 oktober 1992 om indførelse af en EF-toldkodeks(4) bekræftes det, at FTT omfatter KN. I overensstemmelse med bilag 37 og 38 til Kommissionens forordning (EØF) nr. 2454/93(5) vedrørende gennemførelse af nævnte forordning udgør KN-koden en af de væsentlige elementer i enhedsdokumentet, som de erhvervsdrivende forelægger toldmyndighederne, og som toldmyndighederne anvender til overvågning af eksterne handelsstrømme.

Hovedformålene med KN

KN afspejler Fællesskabets tarifforpligtelser i forhold til WTO (f.eks. resultaterne af Uruguay-rundens multilaterale handelsforhandlinger (1986-1994)), ligesom andre ændringer til KN og tilpasninger af tolden i overensstemmelse med beslutninger, der træffes af Rådet eller Kommissionen.

KN inddrager i givet fald henstillingerne fra WCO og forskellige EF-politiske krav.

For at imødekomme kravet om statistiske data vedrørende Fællesskabets eksterne og interne handel og behovet for statistiske oplysninger indeholder KN underpositioner til HS-nomenklaturen. Disse underpositioner bevares, oprettes eller slettes for at imødekomme kravene fra brugerne af de statistiske data, der indsamles, etableres og udsendes med reference til KN.

Til statistisk brug er opstillingen og vedligeholdelsen af korrelationstabeller mellem KN og andre varenomenklaturer en vigtig opgave.

Mål og principper med hensyn til adfærdskodeksen

Hovedmålet med adfærdskodeksen er at forhindre en uønsket forøgelse af KN og at reducere omfanget af denne nomenklatur. Dette skulle føre til en modernisering af KN, hvor der er taget hensyn til udviklingen inden for teknologi og handel.

Anvendelsen af adfærdskodeksen skulle sikre en bedre disciplin i forbindelse med forvaltningen af KN.

Den skal skabe gennemskuelighed for de parter, som arbejder med KN, og bidrage til at sikre en objektiv beslutningstagning fra Kommissionens side efter høring af udvalget.

I forbindelse med anvendelsen af adfærdskodeksen bør de mange forskellige involverede interesser, behovet for forenkling og modernisering af KN og de vanskeligheder, der er forbundet med forvaltningen af den, respekteres, og der bør foreligge en overordnet vision med hensyn til formålene med KN og et nært samarbejde med de berørte parter.

De kan ikke vilkårligt fastsættes en øvre grænse for antallet af KN-koder. I stedet bør der udvises en vis grad af fleksibilitet som led i forenklingen af lovgivningen, for at der kan tages hensyn til de forskellige behov hos dem, der arbejder med KN, hovedsageligt Kommissionens tjenestegrene, medlemsstaterne og sammenslutninger inden for Europa.

Internationale aspekter

Inden for rammerne af Verdenstoldorganisationen (WCO) skal Kommissionen efterleve principperne om stabilitet, modernisering og forenkling, når HS-nomenklaturen skal ajourføres.

De af Kommissionens tjenestegrene, der er involveret i internationale handelsforhandlinger, skal så vidt muligt forsøge at forenkle og lette anvendelsen af KN, f.eks. gennem tarifindrømmelser, som gør det lettere at sammenlægge KN-underpositioner.

Når toldforskellen er marginal, og tarifindrømmelserne er udsat for en reduktion over tid i henhold til internationale handelsaftaler, kan der på visse betingelser, især de i artikel 9, stk. 2, i forordning (EØF) nr. 2658/87 anførte, blive mulighed for en modernisering af KN.

Andre toldnomenklaturer

Principperne i denne adfærdskodeks finder i givet fald anvendelse ved forvaltningen af andre toldnomenklaturer, som for eksempel Taric.

(1) EFT L 256 af 7.9.1987, s. 1.

(2) EFT L 316 af 16.11.1991, s. 1.

(3) EFT L 118 af 25.5.1995, s. 10.

(4) EFT L 302 af 19.10.1992, s. 1.

(5) EFT L 253 af 11.10.1993, s. 1.

ADFÆRDSKODEKS

1. DEFINITIONER

1.1. I denne meddelelse finder følgende definitioner og forkortelser anvendelse:

"udvalg": Toldkodeksudvalget - Gruppen for Told- og Statistiknomenklaturen

"europæiske sammenslutninger": sammenslutninger på europæisk niveau, der fungerer som repræsentanter for erhvervsdrivende, der anvender KN, og som repræsentanter for leverandører og brugere af handelsstatistikker baseret på KN

"berørte parter": Generaldirektoratet for Beskatning og Toldunion samt Eurostat, som er de generaldirektorater i Kommissionen, der er ansvarlige for forvaltningen af KN

udvalget

Kommissionens tjenestegrene, der forelægger anmodninger om ændring af KN af EF-politiske årsager

medlemsstaternes myndigheder

europæiske sammenslutninger

"EF": Det Europæiske Fællesskab

"KN": den kombinerede nomenklatur

"HS": det harmoniserede system

"HS 4": 4-cifrede HS-positioner

"HS 6": 6-cifrede HS-underpositioner

"WCO": Verdenstoldorganisationen

"WTO": Verdenshandelsorganisationen.

2. ANVENDELSESOMRÅDE

2.1. Denne adfærdskodeks vedrørende forvaltning af KN (f.eks. med hensyn til bevarelse, oprettelse eller sletning af KN-underpositioner i HS-nomenklaturen) skal gøre det lettere at forvalte de KN-underpositioner i HS-nomenklaturen, som er anført i bilag I til forordning (EØF) nr. 2658/87.

2.2. Når Kommissionens tjenestegrene udarbejder det årlige udkast til Kommissionens beslutning om ændring af KN, følger de principperne i denne kodeks og går frem efter de procedurer og den tidsplan, der er fastsat i denne kodeks. Den giver alle de parter, som ønsker at anmode om ændring, oprettelse eller sletning af en hvilken som helst KN-underposition, vejledning i, hvad de skal gøre for at sikre sig, at deres anmodning bliver taget i betragtning.

2.3. Den finder anvendelse i forbindelse med enhver anmodning om ændring, oprettelse eller sletning af en hvilken som helst KN-underposition.

3. PRINCIPPER

3.1. Indhold

3.1.1. KN-underpositioner i HS-nomenklaturen bør afspejle:

a) EF's internationale forpligtelser (f.eks. WTO's toldindrømmelser og WCO's henstillinger)

b) diverse EF-politiske krav, som fremsættes af de kompetente afdelinger i Kommissionen (hvis behovene ikke er imødekommet andre steder)

c) legitime behov af særlig interesse for Fællesskabet hos specifikke sektorer udtrykt af medlemsstater og europæiske sammenslutninger.

3.2. Modernisering

3.2.1. Moderniseringen af KN indebærer skabelse og sletning af KN-underpositioner, ændringer i KN's underpositionsstruktur eller ændringer af beskrivelser, især i overensstemmelse med artikel 9, stk. 1, i forordning (EØF) nr. 2658/87.

3.2.2. Ved moderniseringen af KN skal der tages behørigt hensyn til nomenklaturer med relation til KN (f.eks. Prodcom).

3.3. Nomenklaturen

3.3.1. Når nomenklaturstrukturen i KN ændres, bør kodenummeret for den enkelte KN-underposition opretholdes, hvis dækningen af KN-underpositionen stadig er den samme, eller ændringen i dækningen er minimal.

3.3.2. En KN-underposition kan ikke slettes, medmindre den har været gyldig i mindst to kalenderår.

3.3.3. Beskrivelser i KN bør være klare, præcise og kortfattede, og om nødvendigt ledsaget af retlige bemærkninger.

3.3.4. De produkter, der skal dækkes af en KN-underposition, bør være klart identificeret eller genkendelige på grundlag af objektive og målelige kriterier.

3.3.5. Beskrivelserne i KN bør overholde paralleliteten mellem EF's forskellige sproglige udgaver af KN, og den anvendte terminologi bør være konsekvent.

3.3.6. Tarifbilagene til KN bør normalt kun anvendes for produkter, for hvilke der gælder specifikke WTO-tarifforanstaltninger, og som det ikke anses for nødvendigt at skabe KN-underpositioner for.

3.3.7. "Taric-underpositioner til statistiske formål" skal afspejle Fællesskabets behov. Disse underpositioner skal træde i kraft den 1. i en måned, anvendes på månedsbasis i mindst et år og være omfattet af den almindelige vurderingsordning for KN-koder.

3.4. Statistiske kriterier for bevarelse eller skabelse af KN-underpositioner

3.4.1. Eurostat vil overveje fastsættelse af statistiske tærskelværdier, som skal anvendes ved afgørelse af, om en KN-underposition skal slettes, bevares eller skabes.

3.4.2. Eurostat underretter Kommissionens tjenestegrene og medlemsstaterne om sådanne statistiske tærskelværdier.

3.4.3. Eurostat udarbejder regelmæssigt en liste over KN-underpositioner, hvor handelsvolumenet ligger under den statistiske tærskelværdi, og sender listen til de andre tjenestegrene i Kommissionen og til udvalget.

3.5. Andre kriterier for bevarelse eller skabelse af KN-underpositioner

3.5.1. KN-underpositioner, som ikke længere er nødvendige af statistiske eller andre årsager, slettes, når der gælder samme toldsatser for dem.

3.5.2. En KN-underposition kan skabes eller bevares, selv om handelsvolumenet ligger under den pågældende statistiske tærskelværdi, forudsat at Kommissionen eller medlemsstater, der repræsenterer et kvalificeret flertal, går ind herfor.

4. PROCEDURE

4.1. Indgivelse af anmodninger

4.1.1. Anmodninger om ændring af KN kan fremsættes af de ovenfor definerede berørte parter.

4.1.2. Andre berørte parter, som ikke er nævnt ovenfor, bør fremsætte deres anmodning gennem den relevante europæiske sammenslutning eller via myndighederne i den medlemsstat, hvor de er etableret.

4.1.3. Anmodninger om ændring af KN skal rettes til den tjenestegren i Kommissionen, som er ansvarlig for behandlingen af anmodningen.

- Anmodninger af statistisk art rettes til Eurostat.

- Anmodninger, som ikke er af statistisk art, rettes til Generaldirektoratet for Beskatning og Toldunion(1).

4.1.4. For at kunne behandle forslag om ændring af KN, som skal træde i kraft den 1. januar, skal anmodninger om sådanne ændringer fremsættes senest den 30. april i det år, der går forud for deres ikrafttrædelse.

4.2. Indholdsmæssige krav

4.2.1. En anmodning om ændring af KN bør indeholde følgende oplysninger:

a) redegørelse for begrundelserne for anmodningen

b) angivelse af den pågældende KN-underposition med reference til den 4- eller 6-cifrede HS-kode

c) nærmere oplysninger om handelsvolumenet i euro eller statistiske enheder for de produkter, for hvilke der anmodes om nye KN-underpositioner, eller af hvilke der foreslås sletning eller sammenlægning, samt prognoser for handelsudviklingen

d) nærmere oplysninger om den pågældende produkttype, om nødvendigt ledsaget af tegninger, skitser, fotografier, illustrationer, prøveeksempler, samt af teksten til internationale eller nationale standarder.

4.2.2. Ethvert forslag om ændring af KN, som Kommissionen forelægger udvalget til undersøgelse og udtalelse, bør indeholde følgende oplysninger:

a) angivelse af forslagets oprindelse (Kommissionen, medlemsstat, europæisk sammenslutning osv.)

b) årsagerne til forslaget

c) nærmere oplysninger om den foreslåede nye struktur på HS 4- eller HS 6-niveau sammenlignet med den nuværende struktur, herunder om nødvendigt toldsatser og supplerende enheder

d) kommentarer fra Kommissionens afdelinger.

4.2.3. Forslaget bør i givet fald også indeholde følgende oplysninger:

a) statistiske handelsdata vedrørende pågældende KN-underpositioner, både aktuelle (og om muligt for de foregående tre år) og prognoser over den fremtidige handelsudvikling (f.eks. for de næste to år)

b) reference(r) til tidligere dokumenter fra Kommissionen om de samme eller tilsvarende spørgsmål

c) bilag med teknisk dokumentation.

4.3. Udvalgets behandling af anmodninger

4.3.1. Kommissionen vil holde udvalget underrettet om modtagne anmodninger om ændring af KN.

4.3.2. Kommissionen vil underrette dem, der har anmodet om ændring af KN, om resultaterne af behandlingen af deres forslag.

4.3.3. Forslag om ændring af KN, som støttes af medlemsstater, der repræsenterer et kvalificeret flertal, som de relevante tjenestegrene i Kommissionen har godkendt, indarbejdes i udkastet til forordning.

4.3.4. Udkastet til forordning om ajourføring af KN forelægges udvalget i overensstemmelse med artikel 10 i forordning (EØF) nr. 2658/87. Udvalget afgiver sin udtalelse på et møde, som normalt afholdes i juni, eller senest den 30. september i det år, der går forud for forordningens ikrafttrædelse.

4.3.5. Om nødvendigt kan Kommissionen nedsætte arbejdsgrupper ledet af Kommissionen og med repræsentanter for medlemsstaterne og europæiske sammenslutninger.

4.3.6. Henstillinger om ændring af KN som følge af arbejdsgruppens arbejde forelægges udvalget til overvejelse.

4.4. Kommissionens procedure

4.4.1. Kommissionen vedtager forordningen om ajourføring af KN i overensstemmelse med artikel 12 i forordning (EØF) nr. 2658/87, således at den kan blive udsendt i god tid, især til dem, der leverer statistiske data, og blive offentliggjort i De Europæiske Fællesskabers Tidende senest den 31. oktober, og snarest muligt derefter i elektronisk format.

(1) Alle anmodninger om ændring af HS-nomenklaturen rettes til Generaldirektoratet for Beskatning og Toldunion i Kommissionen. Disse anmodninger vil blive behandlet i samarbejde med Eurostat og de forskellige berørte parter.